Lehtikuva/Milla Takala

Julkisen sektorin asema heikkenee, yritysten asema vahvistuu.

Lähes puolet kuntien sosiaali- ja terveysjohtajista epäilee, että sote-uudistus ei vähennä eriarvoisuutta sosiaali- ja terveydenhuollossa. Tieto perustuu sosiaali- ja terveysalan kattojärjestön SOSTEn tiistaina julkistettuun sosiaalibarometriin.

Järjestön tutkijan Ari-Matti Näätäsen mukaan arviot sote-uudistuksen onnistumisesta ovat merkittävästi heikentyneet viime vuodesta.

– Sote-johtajista vain seitsemän prosenttia luottaa siihen, että sote-uudistus vähentää ihmisten terveyseroja. Yhtä harva uskoo sote-uudistuksen toteutumiseen suunnitellussa aikataulussa, Näätänen kertoi sosiaali- ja terveyspolitiikan päivillä Helsingissä tiistaina.

Valinnanvapauden lisääminen heikentää kustannusten hallintaa nykytilanteeseen verrattuna.

SOSTEn pääsihteerin Vertti Kiukaksen mukaan eriarvoisuuden lisääntyminen sotii sote-uudistuksen tärkeintä tavoitetta eli yhdenvertaisia palveluja vastaan.

– Eriarvoisuutta palveluun pääsyssä ja palvelun laadussa joutuvat kokemaan erityisesti syrjäseutujen asukkaat ja syrjäytymisvaarassa olevat ihmiset, Kiukas arvioi.

ILMOITUS

Kyselyn tulosten mukaan lähipalveluiden turvaamiseen tai vahvistumiseen ei luoteta. Vain runsas kymmenesosa uskoo, että uudistus takaa lähipalvelut. Yli puolet vastaajista katsoo, että sote-uudistus turvaa lähipalvelut huonosti tai melko huonosti.

Valinnanvapaus lisää kustannuksia

Sosiaalibarometrin mukaan valinnanvapauden lisääminen voi parantaa sote-palvelujen laatua ja saatavuutta, mutta johtaa kustannusten kasvuun. Yli puolet sote-johtajista katsoo, että valinnanvapauden lisääminen heikentää kustannusten hallintaa nykytilanteeseen verrattuna.

– Julkisen sektorin aseman heikkenemistä ennakoi lähes 70 prosenttia vastanneista. Miltei 90 prosenttia ajattelee, että valinnanvapaus parantaa yritysten asemaa palvelutuotannossa. Järjestöjen aseman parantumiseen uskoo 60 prosenttia, Ari-Matti Näätänen sanoo.

SOSTEn näkökulmasta tulos järjestöjen asemasta uudistuksessa on yllättävä.

– Järjestöt eivät usko, että järjestövetoisia sote-keskuksia syntyy maakuntiin, pääsihteeri Kiukas pahoittelee.

Sote-uudistusta ja valinnanvapautta koskevaan kyselyyn vastasi 145 sosiaali- ja terveysjohtajaa. Seuraavia tuloksia vuoden 2017 Sosiaalibarometrista julkaistaan huhtikuun lopulla. Silloin aiheena on toimeentulotuen maksatuksen siirtyminen Kelaan.